Richard Zedník

Richard Zedník (* 6. január 1976, Banská Bystrica) je bývalý slovenský hokejový útočník. 
Klubový hokej.
Hokejovo vyrastal v rodnej Banskej Bystrici, kde odohral ročník 1993/94 v rámci 1. SHL. V roku 1994 bol draftovaný v úvodnom drafte NHL klubom Washington Capitals v desiatom kole, ako 249. v poradí. V nasledujúcej sezóne odišiel do zámoria, prvé tri sezóny strávil predovšetkým v nižších súťažiach. 
Washington Capitals.
Na svoj prvý zápas v NHL nastúpil v drese Washingtonu v sezóne 1995/96. Bol to však jediný zápas v NHL v tej sezóne. V ďalšom ročníku odohral v NHL 11 zápasov a od sezóny 1997/98 sa stal stabilným hráčom klubu. V sezóne 1997 – 98 pomohol Washingtonu dostať sa do finále play-off, čo bol najlepší výsledok pre Capitals v histórii. Počas svojho pôsobenia vo Washingtone nosil číslo 44.
Montreal Canadiens.
V sezóne 2000/01 prestúpil do klubu Montreal Canadiens, kde sa stal jedným z naproduktívnejších útočníkov. 13. marca 2001 bol do tohto klubu vymenený spolu s českým reprezentantom Janom Bulisom a výberom v prvom kole draftu za Trevora Lindena a Dainiusa Zubrusa. 26. apríla 2002 počas play-off bol obeťou likvidačného faulu Kyla McLarena, v dôsledku ktorého na chvíľu stratil vedomie a utrpel viaceré zranenia, ktoré mu neumožnili nastúpiť do play-off. Na sezónu 2005/06 mal uzavretú zmluvu na sumu 1,824 milióna USD. V drese Canadiens hrával často v prvom útoku so Sakum Koivom a Alexejom Kovaľovom.
Lockout.
V sezóne 2004/05 (počas lockoutu v NHL) hral za HKm Zvolen (spolu s Michalom Handzušom a Vladimírom Orszáhgom), s klubom sa dostal do finále play-off slovenskej hokejovej extraligy. V 37 zápasoch si Zedník pripísal 35 bodov.
Washington a NY Islanders.
Pred ročníkom 2006/07 ho predali do klubu Washington Capitals, kde predtým hral. Dôvodom bol fakt, že Montreal získal voľného hráča Sergeja Samsonova a z Phoenixu kúpil Mikea Johnsona. Kontrakt mal výšku 1,976 milióna USD. Vo februári 2007 bol vymenený do New York Islanders, kde sa stretol s reprezentačným kolegom Miroslavom Šatanom. V drese Islanders odohral 10 zápasov s bilanciou 1 gól a 2 asistencie. Ako jedna z posledných posíl pred play-off pomohol Zedník Islanders dostať sa do prvého kola. Tu Islanders podľahli favorizovaným Sabres. 
Florida.
Pred nasledujúcou sezónou podpísal zmluvu s Floridou Panthers. V jej úvode sa mu strelecky nedarilo, čo sa zmenilo vo februári 2008, keď v štyroch zápasoch strelil 6 gólov a pridal 3 asistencie. 10. februára v zápase proti Buffalu utrpel vážne zranenie krku , 24. októbra toho istého roku strelil po zranení prvý gól vo víťaznom zápase proti San Jose Sharks.
Reprezentácia.
Richard Zedník reprezentoval Slovensko na Majstrovstvách sveta v rokoch 2001, 2003 (bronz) a 2005 a na zimných olympijských hrách 2006 v Turíne, na ZOH 2010 a na Svetovom pohári v roku 1996 a 2004. Odohral za Slovensko 45 reprezentačných zápasov a dal v nich 10 gólov. Nosí reprezentačný dres s číslom 20.
Zimné olympijské hry.
Slovensko skončilo na Zimných olympijských hrách 2006 na piatom mieste. Po výborných výkonoch v základnej skupine, ktorú vyhralo bez straty bodu, bolo vyradené v štvrťfinále Českom. Richard Zedník nastupoval v treťom útoku. Získal 1 bod za strelený gól, s 12 trestnými minútami bol najčastejšie vylučovaným hráčom Slovenska a v +/- hodnotení bol s -3 bodmi tak isto najhorším hráčom tímu. Na Zimných olympijských hrách 2010 bol súčasťou mužstva, ktoré skončilo celkovo štvrté. Vďaka dobrým výkonom bol považovaný za jedno z najväčších prekvapení na ZOH.
Rodinný život.
Bol ženatý, s bývalou manželkou kanadskou modelkou a herečkou Jessicou Welchovou má jednu dcéru. Potom sa oženil s Ivanou Krnáčovou a má ďalšie dieťa, tentokrát chlapca.